b'\n_START_ARTICLE_\nOdmjerna tikvica\n_START_PARAGRAPH_\nOdmjerna tikvica (volumetrijska tikvica) je vrsta laboratorijskog posu\xc4\x91a koje se koristi u analiti\xc4\x8dkoj kemiji prilikom pripreme otopina to\xc4\x8dno poznatih koncentracija._NEWLINE_Odmjerna tikvica naj\xc4\x8de\xc5\xa1\xc4\x87e je od borosilikatnog stakla, a sastoji se od balona ravnog dna s tankim i visokim vratom koji na vrhu ima \xc4\x8dep, u pro\xc5\xa1losti od bru\xc5\xa1enog stakla. Vrat na sebi ima ugraviranu crtu koja pokazuje to\xc4\x8dan volumen unijete teku\xc4\x87ine, kada njen donji rub meniskusa le\xc5\xbei na toj crti._NEWLINE_Odmjerne tikvice su ba\xc5\xbedarene na uljev i ozna\xc4\x8dene s IN, te oznakom temperature pri kojoj se ba\xc5\xbedarenje izvr\xc5\xa1ilo._NEWLINE_Kao i svako odmjerno posu\xc4\x91e, svrstava se u dvije kategorije: A i B, ovisno o to\xc4\x8dnosti ba\xc5\xbedarenja. U prvu spadaju vrlo precizna posu\xc4\x91a sa serijskim brojem i certifikatom, dok u drugu spada posu\xc4\x91e s gre\xc5\xa1kom obi\xc4\x8dno dva puta ve\xc4\x87om od gre\xc5\xa1ke u prvog kategoriji.'